Stilbly beteken … jy stem saamFoto: Fezekile Msimang/Facebook Deur Jahni de Villiers Dit het my ŉ hele paar dae geneem om my gedagtes te orden ná verlede week se gebeure by die Serrie-finaal by Tukkies. Ek het regtig gehoop dat ŉ obskure kunstenaar sou opstaan en sê die manstudente met hul plakkate is geplant om bewusmaking oor kampusverkragting te skep. Helaas, nee. Dit was glo bloot ŉ grap om die vrouedeelnemers se aandag af te trek. Die insident waarin manstudente plakkate met seksueel eksplisiete, neerhalende opmerkings vir vrouestudente gewys het, het my laat dink aan ŉ studie wat onlangs onder 20 000 Harvard-studente gedoen is. Hierdie studie het getoon dat ŉ skokkende 88% van jong vroue tussen die ouderdom van 18 en 25 al slagoffers van seksuele teistering was. Soortgelyke studies is nog nie onder Suid-Afrikaanse studente gedoen nie, maar ŉ studie in 2014 het getoon dat 77% van Suid-Afrikaanse vroue al in die werkplek onder seksuele teistering moes deurloop. As ŉ mens hierna kyk, word die prentjie vir vroue regtig donker. Vrouestudente het voor die plakkaat-insident deelgeneem aan protesaksie om die kollig op kampusveiligheid en verkragting op kampus te gooi. Vrouestudente het verder ook deel aan die tradisie om hul mansopponente se aandag af te trek, maar die realiteit is dat die slagoffers van seksuele teistering en verkragting oorwegend vroue is. Die optrede van die manstudente is daarom baie meer problematies as enige optrede deur vrouestudente, want dit normaliseer bepaalde optrede teenoor vrouestudente. Die Serrie-herrie was nie ŉ private insident, agter toe deure, tussen ŉ monster en sy slagoffer nie. Dit was in die openbaar. Dis openlik gedoen, in ŉ groep met getuies. Voor joernaliste en lede van die publiek. Daar het vroue langs en rondom die mans met hul plakkate gesit. Die treffendste deel hiervan was die dawerende stilte. Nie een mens uit die groepie self het opgestaan en die mans met hul plakkate gekonfronteer of enige poging aangewend om beswaar te maak nie. Daar is ŉ naam vir daardie polsende stilte: Verkragtingskultuur. ŉ Video wat verkragtingskultuur verduidelik doen tans die rondte op sosiale media. In een toneel word ŉ meisie teen haar sin betas en afgeneem. In ŉ ander word ŉ meisie se drankie gedokter. Elke keer draai die skuldige na die kamera en bedank die kyker vir sy of haar stilte. Die boodskap is ŉ hou tussen die oë: Bly stil, en jy help hom. Praat, en jy help haar. Die woorde wat ons teenoor mekaar gebruik, beteken iets. Ons het die keuse om op te staan en te praat wanneer ons sien dat onreg teenoor iemand gepleeg word, of om stil te bly. Ons het ŉ keuse om ŉ traan te pik oor die groot onreg dat ŉ kultuur-tradisie by die universiteit afgestel is weens enkele studente se swak gedrag, of om eerder die bul by die horings te pak en die gedrag (plakkate én stilte) onder manstudente te takel en die veiligheid van vrouestudente te help verseker.